b'\n_START_ARTICLE_\nTrot (mitologija)\n_START_PARAGRAPH_\nTrot je slovensko bajeslovno bitje, ki je premagalo ka\xc4\x8do s perutmi. Trot je Kresnikov brat, oba pa sta povezana z grmenjem in bliskanjem in sta zato oba sorodna bolj zanemu slovanskemu bogu Perunu. \xc4\x8ceprav je Trot ozna\xc4\x8den kot brat son\xc4\x8dnega boga Kresnika, danes ni jasno ali sta imela oba istega bajeslovnega o\xc4\x8deta ali pa sta veljala le za polbrata. Po izro\xc4\x8dilu se Trot skupaj s Kresnikom vozi po nebu v zlati gromovni\xc5\xa1ki ko\xc4\x8diji, ko pa Ka\xc4\x8dja kraljica nad njiju po\xc5\xa1lje ka\xc4\x8do s perutmi, slednjo Trot pokon\xc4\x8da s svojo zlato sekiro. Ime Trot je prastarega poganskega izvora- ime tega junaka-bo\xc5\xbeanstva zasledimo v vzhodnoalpskih toponimih (Trot, Trotkova, Trotkovski vrh, Trotovnik, Trotov\xc5\xa1kov dol), na \xc4\x8ce\xc5\xa1kem pa obstaja oznaka Trut. Uganka o Trotovi povezanosti s Perunom ostaja nere\xc5\xa1ena: tako nekateri istovetijo Peruna in Kresnika, drugi pa Trota in Kresnika. Etimolo\xc5\xa1ko ime Trot razlagajo iz staroslovanskega *trat\xc9\x99 v pomenu borec, nasilnik (Krek) ali pa iz trotiti v pomenu udarjati, tol\xc4\x8di (Ramov\xc5\xa1).'